Lars Barfoed (KF), 2003-02-19:
Det er jo sådan, som det også lige er blevet bekræftet i den lille debat, hr. Bent Bøgsted og jeg har haft, at alle ønsker at bekæmpe illegalt arbejde i Danmark.
Det har vi alle sammen en fælles interesse i.
Illegalt arbejde er ulovligt, og Det Konservative Folkeparti vil gerne have lovlige tilstande i det her land.
Men illegalt arbejde her i landet medfører naturligvis også en lang række urimelige konsekvenser for andre i det her samfund.
Flere af momenterne har allerede været nævnt i debatten,
f.eks. det forhold, at det betyder, at man unddrager sig beskatning.
Staten og kommunerne mister et skatteprovenu, som andre skatteborgere så må betale i stedet for, for at vi kan få økonomien til at hænge sammen.
Det forvrider arbejdsmarkedet, når nogle får mulighed for at ansætte medarbejdere på illegale vilkår, og det forvrider også konkurrenceforholdene i erhvervslivet, når nogle ansætter illegale arbejdere til lavere omkostninger, end lovlydige arbejdsgivere gør det.
Så får de nogle urimelige konkurrencefordele ud af det, og derfor er der hverken ud fra et arbejdsmarkedspolitisk synspunkt, et erhvervspolitisk synspunkt eller en skattepolitisk indfaldsvinkel nogen som helst grund til at holde hånden over arbejdsgivere, som ansætter illegal arbejdskraft.
Derfor skal der sættes hårdt ind over for det, og det har også hele tiden være regeringens intention, og det har regeringen også hele tiden været i fuld gang med.
Det bekræftede justitsministeren bl.a. i et åbent samråd, hvor det klart og tydeligt fremgik, at man for det første meget hurtigt havde fået en redegørelse for retspraksis efter de gennemførte stramninger i 2000, og det fremgik for det andet også, at man så hurtigt som muligt ville iværksætte nye tiltag på basis af de erfaringer, man gjorde sig, altså at Rigspolitichefen udsender retningslinjer til politimestrene med henblik på at sikre, at der bliver fulgt op på skærpelserne i 2000.
Det står jo i en skarp modsætning til den mangel på handlekraft, som den tidligere regering udviste på det her område.
I år 2000 skete der så en skærpelse, lang, lang tid efter at stigningerne var begyndt og lang tid efter de særlig voldsomme stigninger.
Man gjorde intet for at øge politiindsatsen eller ændre strukturen i det samarbejde, der var mellem myndighederne, for at bekæmpe illegalt arbejde.
Men det er nu vendt med den nye regering, og nu bliver der gjort noget, og det er vi i Det Konservative Folkeparti meget tilfredse med.
Det er selvfølgelig noget usikkert, hvilket omfang det illegale arbejde har på nuværende tidspunkt.
Det er i sagens natur noget, man ikke sådan kan føre statistik over, eftersom der er tale om netop illegalt arbejde, som ikke bliver registreret.
Men tallene tyder dog på, at der er tale om en stigning, og under alle omstændigheder udgør det et væsentligt problem.
Derfor er det også tilfredsstillende, at et bredt flertal i Folketinget i dag kan blive enig om en vedtagelse, der understreger betydningen af at gøre en indsats på det her område og også fastlægger nogle retningslinjer for, hvordan der skal ske en styrkelse af indsatsen, for så vidt angår politiets indsats som øvrige myndigheders indsats.
Det er vi i Det Konservative Folkeparti meget tilfredse med, og vi kan støtte det forslag til vedtagelse, der er fremsat.